Source: http://www.ekonoom.sk/dph/ako-fakturovat-stavebne-prace/
Timestamp: 2019-06-26 15:49:16+00:00
Document Index: 8821348

Matched Legal Cases: ['§4', '§7', '§15', '§ 4', '§ 69', '§ 69', '§ 69', '§16', '§16', '§ 15', '§ 16', '§ 15', '§ 16', '§ 16']

Ako fakturovať stavebné práce? |
Problematike dodania stavebných prác sme sa dostatočne venovali vo viacerých článkoch, kde sme vysvetlili podstatu režimu „tuzemského prenesenia daňovej povinnosti„. Na základe dopytu a častých otázok chceme týmto článkom priblížiť a objasniť tému tému dodania stavebných prác, a to na konkrétnych príkladoch a ich spôsoboch fakturácie. Každý účtovník, ktorý vedie účtovníctvo stavebne firme by mal vedieť podať podnikateľovi informácie ako postupovať pri fakturácii a vypracovaní cenovej ponuky. My chceme informovať všetkých podnikateľov, ktorí v tom ešte nemajú dostatočne jasno alebo nevedia ako v praxi postupovať.
„Zákony sú často príliš vecné a neposkytujú priestor pre priblíženie problematiky na praktických príkladoch. Mnohé zákony a novelizácie tak najmä v začiatku spôsobia viac nejasností a pochybností. Keď si podnikateľ zvykne ako má postupovať dôjde k zmene v zákone a znovu sa dostáva do stavu, kedy si nie je istý svojím postupom.“
Stavebnej činnosti sme sa venovali vo viacerých článkoch, kde sme vysvetlili ako sa uvádzajú stavebné práce v daňovom priznaní a v kontrolnom výkaze.
Správne fakturovanie stavebných prác na príkladoch
Príklad č.1: Stavbár dodáva stavebné práce ako neplatca DPH
Stavebná firma S dodá stavebné práce na nehnuteľnosti v SR spadajúce do klasifikácie F odberateľovi (inej firme), ktorá je platiteľom DPH. Ako bude stavebná firma S postupovať pri fakturácii?
Keďže pre prenesenie daňovej povinnosti musia byť splnené 3 podmienky a v tomto prípade dodávateľ stavebných prác nie je platiteľom DPH, tak k tuzemskému preneseniu daňovej povinnosti nedôjde. To či odberateľ je alebo nie je platiteľom DPH v tomto príklade nemá vplyv na spôsob fakturácie dodávateľom. Stavebná firma S teda vystaví faktúru za dodané služby bez DPH ako koncovú sumu za dodanie stavebných prác.
Príklad č.2: Stavbár dodáva stavebné práce v inej krajine ako neplatca DPH / platca DPH
Stavebná firma B dodá stavebné práce na nehnuteľnosti v Rakúsku spadajúce do klasifikácie F odberateľovi (inej firme), ktorá je platiteľom DPH v Rakúsku. Ako bude stavebná firma B postupovať pri fakturácii?
Keďže miesto dodanie sa podľa zákona o DPH viaže k nehnuteľnosti v Rakúsku musí vystaviť faktúru bez DPH. Zdaňovať bude stavebné práce odberateľ vo svojej krajine. Ak by došlo k dodaniu stavebných prác, kde odberateľ bude fyzická osoba nepodnikateľ v Rakúsku, tak má povinnosť si platiť DPH v Rakúsku.
Príklad č.3: Stavbár dodáva stavebné práce v SR ako platca DPH
Stavebná firma K dodá stavebné práce na nehnuteľnosti v Žiari nad Hronom spadajúce do klasifikácie F odberateľovi (inej firme), ktorá je platiteľom DPH podľa §4. Ako bude stavebná firma K postupovať pri fakturácii?
V tomto prípade sú splnené všetky 3 podmienky pre tuzemské prenesenie daňovej povinnosti, a to že dodávateľ aj odberateľ je platiteľom DPH, stavebné práce sa vykonali na nehnuteľnosti na Slovensku a tieto stavebné práce spadajú do klasifikácie F. Dodávateľ musí vystaviť faktúru bez DPH s poznámkou „Prenesenie daňovej povinnosti“ a odberateľ má povinnosť odviesť DPH.
Príklad č.4: Stavbár dodáva stavebné práce v SR ako platca DPH
Stavebná firma Z dodá stavebné práce na nehnuteľnosti v Bratislave spadajúce do klasifikácie F odberateľovi (inej firme), ktorá je platiteľom DPH podľa §7. Ako bude stavebná firma Z postupovať pri fakturácii?
Keďže nie sú splnené všetky 3 podmienky, napriek tomu, že odberateľ má pridelené IČ DPH treba postupovať pri fakturácii ako pri odberateľovi, ktorý je neplatca DPH. Teda pred vystavením faktúry si dodávateľ overí IČ DPH a vystaví faktúru s DPH.
Možností a situácií môže nastať mnoho, a preto ak potrebujete vyriešiť spôsob fakturácie, napíšte nám komentár.
23 komentárov k “Ako fakturovať stavebné práce?”
Janka Hadbavná píše:
16. mája 2017 o 7:06
S.r.o. A pracuje na stavbe v Českej republike. Prácu fakturuje slovenskej s.r.o. Obidva spoločnosti sú platcami DPH, registrovanými v SR. Spoločnosť A vyhotoví fa bez DPH, miesto dodania je Česká republika. DPH musí odviesť v Českej republike spoločnosť A?
16. mája 2017 o 7:33
správne, ak sa nehnuteľnosť nachádza v inom členskom štáte, miestom dodania je teda Česko, kde sa nehnuteľnosť nachádza a daň sa odvádza tam. Treba postupovať podľa legislatívy v Čechách a týka sa to tiež povinnosti kto odvedie daň, buď spoločnosť A alebo ak český zákon umožňuje prenesenie daňovej povinnosti, tak spoločnosť B.
16. mája 2017 o 7:09
Pre slovenskú spoločnosť vykonáva stavebné práce živnostník z Českej republiky, práce sú na území Slovenska, živnostník nie je platca DPH. Faktúru vyhotovil bez DPH. Je tento postup správny?
16. mája 2017 o 7:36
postupoval správne s vystavením faktúry bez DPH avšak mal by sa registrovať na Slovensku.
Miroslava Žingorová píše:
23. októbra 2017 o 10:57
Dobrý deň, myslím, že sa mýlite. Registrácia 7a a súhrnný výkaz sa podáva pri službách podľa §15.
23. októbra 2017 o 14:49
ďakujeme za upozornenie, mali ste pravdu. Odpoveď sme opravili.
KRASNANOVA píše:
17. júla 2017 o 8:19
dobry den, sme platcovia dph na Slovensku , stavebne prace na stavbe vykonala ceska s.r.o, ktora nie je platcom dph na Slovensku. Prace nam faktúruje bez dph, pretoz nie je platcom. Musime my ako platcovia dph odviest dan do statneho rozpoctu – jedna sa o armaturske prace , na Slovensku by bolo samozdanenie podla par. 69
17. júla 2017 o 9:34
keďže česká firma nie je platcom DPH tak nebudete nič samozdaňovať a žiadnu DPH odvádzať. Českej firme vzniká povinnosť podať súhrnný výkaz.
Kovácsová píše:
27. novembra 2017 o 1:40
dobrý deň, nerozumiem Vašej odpovedi, práve riešim podobný prípad a podľa toho, ako som pochopila zákon o dph, si myslím že ak CZ firma, neregistrovaná pre DPH na SK dodá stavebné práce na nehnuteľnosti v SK pre SK odberateľa plátcu dane (§ 4), tak sa uplatní prenos daňovej povinnosti podľa § 69 ods. 2 zákona o DPH, čiže SK firma službu zdaní a zároveň má nárok si daň odpočítať.
Ak by CZ firma bola registrovaná pre DPH na SK, tak by sa uplatnil prenos daňovej
povinnosti podľa § 69 ods. 12 písm. j) zákona o DPH.
V mojom prípade CZ firma nie je plátcom dph ani v CZ ani v SK. Predpokladám, že v takomto prípade sa uplatní prenos daň. povinnosti podľa § 69 ods. 2 na SK odberateľa, ale nemôže si ju odpočítať. Myslím však, že aj v CZ zákone o dph je povinnosť registrácie pre dph pred dodaním služby do zahraničia (ekvivalent nášho par. 7)
18. decembra 2017 o 19:57
dôležité je určenie miesta dodania služby, ktoré sa viaže k nehnuteľnosti. Finančná správa k tomu vydala usmernenie. Slovenský platiteľ – ak dodáva služby vzťahujúce sa na nehnuteľnosť nachádzajúcej sa v zahraničí pre súkromné osoby, alebo nepodnikajúce subjekty – overí si povinnosť registrácie v zahraničí.
3. januára 2018 o 17:26
pri službách spojených s nehnuteľnosťou sa miesto daňovej povinnosti odvíja od miesta, kde sa nehnuteľnosť nachádza, čiže v CZ. Ak dodávateľ Sk, neplatca dph má na koho preniesť daňovú povinnosť, čiže, ak na strane odberateľa je CZ platiteľ, čo je, tak prenáša daňovú povinnosť na CZ platiteľa, ten daň odvedie a vypýta si naspäť cez daňové priznanie. Ak by CZ odberateľ nebol platiteľ dph, vtedy sa musi SK dodávateľ registrovať v CZ za platiteľa dph. (lebo nema na koho preniest danovu povinnost). Pri službách spojených s nehnuteľnosťou (§16 zákona o dph) sa súhrnný výkaz NEPODÁVA!
20. októbra 2017 o 12:09
sme stavebná firma – platca DPH, ktorá vykonala stavebné práce na nehnuteľnosti na SK, ale objednávateľ je česká firma – platca DPH. Ako mám vystaviť faktúru? S prenesením daňovej povinnosti?
v každom prípade je miestom dodania Slovensko a teda fakturovať budete bez DPH.
1. augusta 2018 o 10:50
SK firma A platca DPH, fakturuje práce SK firme B neplatca DPH za práce na nehnuteľnosti v Nemecku. Firma B ďalej fakturuje práce do Nemeck. Ako fakturuje firma A firme B. Je firma A povinná registrovať sa v Nemecku a fakturovať firme B s nemeckou DPH?
1. augusta 2018 o 11:08
miesto dodania sa stáva Nemecko, a preto je firma A povinná si zistiť v Nemecku, či nemá povinnosť sa tam registrovať a odviesť DPH v Nemecku. Je to nemecká legislatíva.
1. októbra 2018 o 11:58
chcela by som sa opýtať na správnosť fakturácie voči partnerovi združenia:
..refakturujem všetky stavebné náklady, ktoré mi prišli do účtovníctva s PDP na partnera v Maďarsku -( platca dph v HU) s dph? Stavebné dielo bolo vykonané na SK. Vopred ďakujem za pomoc.
1. októbra 2018 o 12:55
áno, dodanie sa viaže na nehnuteľnosť podľa §16, ktorá sa nachádza na Slovensku, a preto sa tu aj zdaňuje.
9. októbra 2018 o 17:43
Stavebná firma A platca DPH na Slovensku vykonáva stavebné práce pre fyzické osoby nepodnikatelov v HU aké sú jej povinnosti (priznanie DPH, súhrnný výkaz, kontrol.vykaz ako vystaviť faktúru
14. októbra 2018 o 9:02
ak je daňový subjekt platiteľom DPH postupuje podľa zákona o DPH. Zákon o DPH upravuje miesto dodania služby v § 15 a § 16, pričom v § 15 ustanovuje všeobecné pravidlo pri určení miesta dodania služby v závislosti od toho, či je služba dodaná zdaniteľnej osobe alebo osobe inej ako je zdaniteľná osoba, a v § 16 upravuje odchylné postupy určenia miesta dodania služby v prípade vybraných druhov služieb, medzi ktoré patria aj služby vzťahujúce sa na nehnuteľnosť.
Službu fakturuje s DPH 20% a nepodáva súhrnný výkaz keďže občan HU nemá pridelené IČ DPH, ktoré sa uvádza v spomínanom výkaze.
14. októbra 2018 o 18:57
Nemá sk spoločnosť povinnosť registrovať sa pre DPH v HU keďže práce sa vykonávajú na stavbe v HU? Daň sa odvádza tam kde sa nachádza nehnuteľnosť. Ďakujem
14. októbra 2018 o 19:55
je potrebné zistiť si podmienky legislatívy v Maďarsku.
Miškechová píše:
1. marca 2019 o 19:13
Prosím o radu, ako je to s DPH v prípade, že živnostník, neplatca DPH v SR, má uzatvorenú zmluvu o dielo s eseročkou v Čechách (neplatca DPH) o dodaní stavebných prác. Práce sa vykonávajú v Nemecku, zmluvu s Nemcami má česká firma. Na daňovom úrade mi 2 rôzne pracovníčky podali protichodné informácie. Je povinnosť zaregistrovať sa a fakturovať tieto služby do Čiech s DPH alebo nie? Ďakujem.
4. marca 2019 o 7:26
podľa § 16 ods. 1 zákona o DPH služby vzťahujúce sa na nehnuteľnosti a miesto dodania týchto služieb sa určuje podľa toho, KDE SA NEHNUTEĽNOSŤ NACHÁDZA. K predmetným službám patria aj ubytovacie služby, služby realitných maklérov, služby architektov, stavebný dozor, služby zamerané na koordináciu a prípravu stavebných prác.
Pravdepodobne máte registrovanú povinnosť aj na území Nemecka.
Viac na https://podpora.financnasprava.sk